钦定古今图书集成/明伦汇编/氏族典/第384卷 > 李元忠
## 钦定古今图书集成/明伦汇编/氏族典/第384卷 > 李元忠

按《北齐书李元忠传》，“元忠，赵郡柏人人。曾祖灵卫，定
州刺史，钜鹿公。祖恢，镇西将军。父显甫，安州刺史。元
忠袭爵平棘子。魏清河王怿引为主簿，遭母忧去任。
家素富实，其家人在乡，多有举贷求利，元忠每焚契
免责，乡人甚敬重之。魏孝明时，盗贼蜂起，清河有五
百人西戍，还经南赵郡，以路梗，共投元忠。元忠遣奴”
为导曰：“若逢贼，但道李元忠遣送。”奴如其言，贼皆舍
避。永安初，就拜南赵郡太守，弃官还家。会高祖率众
东出，自往奉迎，乘露车，载素筝浊酒，以见高祖。因进
从横之策，备陈诚款，深见嘉纳。中兴初，除中军将军。
二年，转太常卿、殷州大中正。后以从兄瑾年长，以中
正让之。寻加征南将军，封晋阳县伯。武定元年，除骠
骑大将军、仪同三司。三年卒。子搔嗣